  Туспуктэм: Руслан Нуриахметов Майя Бывальцева Выль ар уе Удмуртиын ӧжыт но золгес лымыялоз. Тӧл секундскын 5-10 метре пельтоз. Омырын -9…-14 градус возиськоз. Со сярысь улосвыл Гидрометцентрлэн пресс-службаез ивортӥз. 1-тӥ толшоре озьы ик лымыялоз, элькунэ шуныт омыр вуэмен валче, температура ӝутьскыны кутскоз, нуназе бере -4…-9 градусозь вуоз. 2-тӥ толшоре, вордӥськонэ, куазь лымыё, шуныт но тӧло луоз. Чакланъёсъя, кема дыр ӵоже зол но туж зол лымыялоз, кот лымы усёз, нуназе лымшор ёросъёсын зор кыдыраны быгатоз. Тӧл секундскын 9-14, уйин куд-ог ёросъёсын 15-17 метрозь пельтоз. Сюресъёс вылын лымы вӧлдэт, пельтэмъёс но йӧвалег луоз. Лымыяку котыр кыдёке адӟыны уз луы. Уйин -3…-8, ӵукна но нуназе 0…-5 градус возиськоз. 3-тӥ толшоре кӧня ке лымыялоз. Температура лэзькыны кутскоз: уйин но нуназе -6…-11 градус луоз. Нуназе тӧл лапкомоз.   Нырысь-валысь чакланъёсъя, 4-тӥ толшоре, вирнуналэ, шуак кезьытскоз, шӧдскымон лымыяны кулэ ӧвӧл. Сюресъёс вылын йӧвалег возиськоз. Тегъёс: куазь Выльар Гидрометцентр Удмуртия  